केजरीवाल पर फेंकी चप्पल, अन्ना ने जताया विरोध  
अरविंद केजरीवाल पर जालौन के रहने वाले जीतेंद्र पाठक ने चप्पल फेंकी। अन्ना ने हमले की आलोचना करते हुए कहा वे गोली खाने को भी तैयार हैं।
उत्तर प्रदेश के अपने जारी दौरे पर राजधानी लखनऊ पहुंचे टीम अन्ना के वरिष्ठ सदस्य अरविंद केजरीवाल पर एक युवक ने चप्पल फेंककर हमला किया।  इंडिया अगेंस्ट करप्शन की राष्ट्रीय कोर समिति के सदस्य संजय सिंह ने बताया कि स्थानीय झूलेलाल पार्क में एक सभा को सम्बोधित करने पहुंचे केजरीवाल कार से उतरकर जब मंच पर चढ़ रहे थे, तभी जितेन्द्र पाठक नामक युवक ने उन पर चप्पल फेंकी। उन्होंने बताया कि इस घटना के बाद आसपास मौजूद लोगों ने उसे पकड़ लिया और जमकर पिटाई की। उस युवक ने खुद को जालौन का निवासी बताया है।  सिंह ने बताया कि केजरीवाल ने खुद को सामाजिक कार्यकर्ता बताने वाले उस युवक को माफ कर दिया है।अन्ना हज़ारे ने चिट्ठी लिखकर केजरीवाल पर हमले की आलोचना की है। उन्होंने कहा है कि भ्रष्टाचार के ख़िलाफ़ वे गोली खाने को भी तैयार हैं।  इस बीच, हमलावर युवक पाठक ने आरोप लगाया कि केजरीवाल चीन के एजेंट हैं और वह भ्रष्टाचार के मुद्दे पर देश की जनता को बरगला रहे हैं।